
Euroopan parlamentin päätöslauselma Etelä-Ossetian tilanteesta

Euroopan parlamentti, joka

–
ottaa huomioon aikaisemmat päätöslauselmansa Georgiasta, erityisesti 14. lokakuuta 2004 antamansa päätöslauselman,

–
ottaa huomioon 19. tammikuuta 2006 antamansa päätöslauselman Euroopan naapuruuspolitiikasta,

–
ottaa huomioon 26. helmikuuta 2004 neuvostolle antamansa suosituksen Euroopan unionin Etelä-Kaukasuksen-politiikasta,

–
ottaa huomioon Euroopan yhteisöjen ja niiden jäsenvaltioiden ja Georgian kumppanuus- ja yhteistyösopimuksen, joka tuli voimaan vuonna 1999,

–
ottaa huomioon työjärjestyksen 103 artiklan 2 kohdan,

A.
on syvästi huolissaan Georgian ja Venäjän välisestä diplomaattisesta kriisistä, joka on seurausta siitä, että Georgian poliisi pidätti hiljattain vakoilusta epäiltyinä neljä Venäjän puolustusministeriön sotilastiedusteluosaston (GRU) upseeria, jotka luovutettiin myöhemmin ETYJ:n puheenjohtajalle,

B.
ottaa huomioon, että Venäjä puolestaan kutsui lähettiläänsä kotiin Tbilisistä, jäädytti kaikki liikenne- ja postiyhteydet Georgiaan ja asetti sille muita pakotteita,

C.
ottaa huomioon, että Etelä-Ossetian johdon päätöksen mukaisesti kansanäänestys itsemääräämisoikeudesta järjestetään presidentinvaalien yhteydessä 12. marraskuuta 2006,

D.
ottaa huomioon, että Etelä-Ossetian tilannetta huonontavat Georgian ja Ossetian joukkojen ja poliisivoimien välillä viime kuukausina sattuneet välikohtaukset ja selkkaukset, jotka ovat johtaneet kuolonuhreihin ja loukkaantumisiin, 

E.
ottaa huomioon, että Georgian hallitus ja parlamentti ovat kyseenalaistaneet neuvotteluprosessin nykyisen rakenteen, josta sovittiin vuoden 1992 tulitaukosopimuksessa, ja että yhteinen valvontakomissio ei ole saanut aikaan merkittäviä tuloksia,

F.
on huolissaan siitä, että Georgian sotilasmenot kasvoivat viime vuonna suhteessa enemmän kuin minkään muun maailman maan sotilasmenot ja että niiden osuus valtion talousarviosta on tänä vuonna yli 15 prosenttia,

G.
ottaa huomioon, että Kaukasuksen alueen merkitys rauhan ja kansainvälisen turvallisuuden kannalta on lisääntynyt sen maantieteellisen sijainnin ja öljyvarojen vuoksi,

H.
ottaa huomioon, että kaikki kansainväliset toimijat, erityisesti Venäjä ja Yhdysvallat, ovat vastuussa alueen turvallisuudesta ja vakaudesta sekä siitä, että epävakauden leviäminen naapurialueille estetään,

1.
ilmaisee syvän huolensa Venäjän ja Georgian suhteiden viimeaikaisesta huonontumisesta ja kehottaa molempia osapuolia pidättäytymään yksipuolisista toimista ja etsimään rakentavaa lähestymistapaa nykyisten ongelmien ratkaisemiseksi;

2.
painottaa tarvetta alueen toimijoiden väliseen rakentavaan näkemysten vaihtoon mahdollisista lisäponnisteluista rauhanomaisen ratkaisun aikaansaamiseksi Etelä‑Ossetiassa, ja kehottaa erityisesti ETYJ:ä omaksumaan painokkaamman ja tehokkaamman lähestymistavan, jotta osapuolet saadaan takaisin neuvottelupöytään;

3.
kehottaa molempia osapuolia allekirjoittamaan voimankäytöstä pidättäytymistä ja turvatakuita koskevan yhteisen asiakirjan ja osallistumaan rakentaviin neuvotteluihin, jotta vallitseva pattitilanne saadaan ratkaistua;

4.
panee merkille, että Venäjä on päättänyt vetää loputkin raskaat aseensa Georgian tukikohdistaan, ja odottaa, että tukikohdat suljetaan vuoteen 2008 mennessä, kuten aiemmin on sovittu;

5.
katsoo, että täydellinen demilitarisointi ja aseiden määrän vähentäminen konfliktialueella ovat perustavanlaatuinen osa konfliktin ehkäisyä ja merkittävä askel kohti muita luottamusta lisääviä toimia;

6.
ilmaisee tukensa Georgian alueelliselle koskemattomuudelle ja suvereniteetille, mutta huomauttaa, että ainoastaan poliittisella ratkaisulla, jonka suurin osa konfliktialueen väestöstä hyväksyy, voidaan varmistaa kestävä rauha ja vakaus;

7.
kehottaa neuvostoa tekemään kaikkensa edistääkseen Georgian ja Venäjän federaation välisen nykyisen diplomaattisen kriisin ratkaisemista;

8.
kehottaa neuvostoa ja komissiota sisällyttämään tätä konfliktia ja sen ratkaisua koskevan kysymyksen seuraavan EU:n ja Venäjän huippukokouksen asialistalle;

9.
kehottaa puhemiestä välittämään tämän päätöslauselman neuvostolle, komissiolle, ETYJ:n pääsihteerille, Georgian presidentille ja parlamentille, Venäjän federaatiolle ja Etelä‑Ossetiassa tosiasiallista valtaa käyttäville viranomaisille.

